**ХАЛҚАРО ҲУҚУҚ НОРМАЛАРИ ТУШУНЧАСИ, ТУРЛАРИ ВА МАНБАЛАРИ**

**Режа:**

**1-§. Халқаро ҳуқуқ тушунчаси**

**2-§. Халқаро ҳуқуқ нормалари тушунчаси ва таснифи**

**3-§. Халқаро ҳуқуқ манбалари**

**1-§. Халқаро ҳуқуқ тушунчаси.**

Асрлар давомида халқаро ҳуқуқ **jus gentium** номи билан маълум бўлган. Бу Рим ҳуқуқидан олинган бўлиб, халқаро ҳуқуқнинг давлатлар ўртасидаги муносабатларни тартибга солувчи нормалар йиғиндиси сифатидаги мазмунини очиб беролмас эди. Рим ҳуқуқида jus gentium Рим фуқаролари ва Рим фуқароси бўлмаганлар, шунингдек фуқаро бўлмаганлар ўртасидаги хусусий муносабатларни тартибга солар эди. XVII асрнинг ўрталарига келиб, инглиз олими Зеч «jus gentium» ўрнига янада аниқроқ ибора - «jus inter gentes» (халқлар ўртасидаги ҳуқуқ) иборасини қўллашни таклиф қилди. Халқаро ҳуқуқ атамаси номи шундан келиб чиққан.

Ўзбекистон ҳудуди доирасида «халқаро ҳуқуқ» ибораси XIX асрнинг ўрталаридан бошлаб умумий фойдаланишга кирди. Унгача «халқлар ҳуқуқи» ибораси ишлатилар эди. Бу «jus gentium» - «умумхалқ ҳуқуқи»нинг сўзма-сўз таржимаси эди (1835 йилги университет устави бўйича). Айни вақтда, «халқаро ҳуқуқ» иборасини унчалик муваффақиятли ишлатилган деб бўлмайди. Чунки бундай ҳуқуқ халқлар ўртасидаги эмас, балки давлатлар ўртасидаги муносабатларни тартибга солади. Таниқли халқаро ҳуқуқшунос В.А.Незабитовский (1824-1883) таъкидлаганидек, бу ҳуқуқни давлатлараро ҳуқуқ деб аташ тўғрироқ бўлар эди. Энг умумий кўринишда халқаро ҳуқуқ деганда, давлатлар ўртасидаги муносабатларни тартибга солувчи шартномавий ва одатий юридик нормалар йиғиндиси тушунилади. Берилган таърифдан келиб чиқадики, халқаро ҳуқуқнинг субъектлари давлатлар бўлиб, унинг тартибга солиш объекти эса давлатлараро муносабатлардир (унинг конкрет турлари - сиёсий, иқтисодий, ижтимоий, ҳуқуқий, ҳарбий-техник, молиявий ва бошқ.)[[1]](#footnote-1).

**2-§. Халқаро ҳуқуқ нормалари тушунчаси ва таснифи**

Халқаро ҳуқуқ бу нормалар тизимининг йиғиндиси эканлигидан келиб чиқадиган бўлсак, умуман «ҳуқуқ нормаси» ва асосан «халқаро ҳуқуқ нормаси» тушунчалари нимани англатишини аниқлаб олиш лозим бўлади.

Умумий ҳуқуқ назариясига кўра, ҳуқуқ нормаси - у назарда тутган ва хатти-ҳаракатларини тартибга соладиган ҳамда ҳуқуқ субъектлари деб номланувчи адресатларнинг юридик мажбурий хулқ-атвор қоидасидир. Ҳуқуқ нормасининг юридик мажбурийлиги шундаки, ҳуқуқ субъектининг бу норма кўрсатган хатти-ҳаракати зарур бўлганда мажбурлаш йўли билан таъминланади. Давлат ички ҳуқуқида ҳуқуқ субъектларининг хулқ-атвор нормалари давлат томонидан белгиланади ёки санкцияланади ва лозим бўлса, уларга риоя қилиш мажбурлаш йўли билан таъминланади.

Халқаро ҳуқуқнинг ўзига хос жиҳатлари унинг нормаларида намоён бўлади. Халқаро-ҳуқуқий норма халқаро ҳуқуқнинг мазмун-моҳиятини намоён этувчи ташқи шакли бўлиб, халқаро ҳуқуқ субъектларининг юриш-туриш қоидаларини белгилаб беради.

**Халқаро ҳуқуқ нормаси** – халқаро ҳуқуқ субъектларининг битими асосида тузилган расмий қоида бўлиб, ушбу субъектларнинг ҳуқуқлари, мажбуриятларини белгилайди ва уларни юридик механизм билан таъминлайди.

Халқаро ҳуқуқ нормаси негизида доимо шу нормани яратишнинг ягона усули ҳисобланган субъектлар битими ётади. Яъни халқаро ҳуқуқ субъектларининг келишилган иродасини ифодалаш жараёни.

Халқаро ҳуқуқ нормаларининг мазмуни давлатларга ва халқаро ҳуқуқнинг бошқа субъектларига тегишли ҳуқуқ ва мажбуриятлар мажмуи ҳисобланади. Халқаро ҳуқуқ субъектлари ўзаро муносабатга киришиб, халқаро ҳуқуқий нормаларда белгиланган ўз ҳуқуқларидан фойдаланади ва мажбуриятларини бажаради. Халқаро ҳуқуқ нормаси халқаро муносабатлар иштирокчилари бўлган халқаро ҳуқуқ субъектларининг ўзаро муносабатларида уларнинг хатти-ҳаракатларини тартибга солувчи вазифани бажаради.

**Халқаро ҳуқуқ нормалари таснифи**

1. Универсал нормалар - халқаро ҳуқуқнинг барча субъектлари учун умуммажбурий бўлган нормалар. Универсал нормаларда ҳар қандай ҳуқуқ субъектлари учун муҳим бўлган қоидалар, жумладан, ҳар қандай давлатнинг ички ваколатига кирадиган ишларига аралашиш учун ҳуқуқ берилмаслик, инсоннинг асосий ҳуқуқлари, қадр-қиммати, эркак ва аёлларнинг тенг ҳуқуқлилиги, катта ва кичик миллатлар ҳуқуқларининг тенглиги, шартномалар ва халқаро ҳуқуқнинг бошқа манбаларидан келиб чиқадиган мажбуриятларга ҳурмат билан қараш, шунингдек, адолатга риоя қилиш мумкин бўлган шарт-шароитни вужудга келтириш каби масалалар белгиланади. Шу жиҳатдан универсал аҳамият касб этади.

Мисол учун,

* 1945 йилги БМТнинг Низоми *(1945 йил 26 июнда Сан Франсискода Бирлашган Миллатлар Конференциясининг Халқаро Ташкилот тузиш бўйича якуний мажлисида имзоланган ва 1945 йилнинг 24 октябрида кучга кирган Халқаро суд статути Низомининг таркибий қисми ҳисобланади)*. БМТ Низомида мажбуриятлар бор. Уни ким аъзо бўлса тан олади. Бу дегани фақат ўша халқаро ташкилот доирасидаги давлат учунгина амал қилади. Минтақавий шартномалар ҳам БМТ Низомига зид бўлмаслиги керак. Халқаро одат ва принциплар (10 та принцип) – булар императив нормалар сифатида қаралади. Улар аъзо бўлган ва бўлмаган хар қандай халқаро ҳуқуқ субъектлари учун мажбурий. Бошқа ҳолатларда эса, давлатлар ўзаро шартнома тузган тақдирда, улар ўртасида шартномавий мажбуриятлар юзага келади.   
  1969 йилги “Халқаро шартномалар ҳуқуқи тўғрисида”ги Вена конвенциясининг 34-моддасида ҳам шартнома учинчи давлат учун унинг розилигисиз мажбурият ёки ҳуқуқ яратмайди, деб белгиланган.
* БМТ Бош Ассамблеясининг 1985 йил 13 декабрдаги 40/146-сонли резолюцияси билан маъқулланган Суд органлари мустақиллигининг асосий принциплари *(Судьяларнинг дахлсизлиги талабларини мустаҳкамлаган (айниқса унинг 16, 17 – 20моддалари). Ушбу ҳужжатни суд органларининг ўзига хос конституцияси, дейиш мумкин. Зеро, мустақил суд тўғрисидаги талаб ҳар бир инсоннинг ҳуқуқи ҳисобланади ва бу Инсон ҳуқуқлари умумжаҳон декларациясининг 10-модддасига мос келади[[2]](#footnote-2))*, Суд органлари мустақиллигининг асосий тамойиллари БМТ Бош Ассамблеясининг 1985 йил 29 ноябрдаги резолюцияси билан маъқулланган. Суд органлари мустақиллиги, судьялар дахлсизлиги каби қатор ҳуқуқларни кўзда тутувчи мазкур ҳужжат Ўзбекистонда 1997 йилда ратификация қилинган.
* 1961 йилги Дипломатик алоқалар тўғрисидаги Вена конвенцияси.

1. **Партикуляр**(чекланган доирадаги иштирокчилар орасида ҳаракат қилувчи) **ёки маҳаллий** (ёки минтақавий) нормалар қатнашчиларининг доираси чекланган бўлиб, улар нафақат қўшни ёки бир минтақада жойлашган, балки дунёнинг турли нуқталарида жойлашган икки ёки ундан ортиқ давлатлар ўртасидаги муносабатларни тартибга солиши мумкин. Масалан, Инсон ҳуқуқлари соҳасидаги минтақавий халқаро ҳужжатлар жумласига қуйидагиларни келтириш мумкин:*Инсон ҳуқуқ ва мажбуриятлари Америка декларацияси(1948 й.),* *Инсон ҳуқуқ ва асосий эркинликларининг ҳимояси тўғрисидаги Европа конвенцияси(1950 й.), Европа ижтимоий хартияси(1961 й.,)* *Америка қитъаси давлатлари Инсон ҳуқуқлари тўғрисидаги Америка конвенцияси(1969 й.,) Африка давлатлари — Африка бирлиги ташкилоти аъзолари томонидан қабул қилинган Инсон ва халқлар ҳуқуқлари Африка хартияси(1981 й.), Араб давлатлари Лигаси доирасида Инсон ҳуқуқлари Араб хартияси(1994 й.), Европа кенгаши тўғрисидаги шартнома(1992 й.) ва ҳ.к.*

**3-§. Халқаро ҳуқуқ манбалари**

Халқаро ҳуқуқда норма ижодкорлик халқаро шартномалар тузиш орқали ёки одатларни шакллантириш йўли билан амалга оширилади.

**Халқаро шартномалар** — халқаро ҳуқуқ манбалари ҳисобланади.

Халқаро ҳуқуқ манбалари халқаро ҳуқуқ нормалари кўринишида мавжуд бўлиб, ҳар қандай халқаро ҳуқуқ нормасининг моҳияти унинг субъектлари идораларининг келишуви жараёнида эришилган битимдан иборатдир. Турли ҳолатларда халқаро ҳуқуқий нормаларни яратиш жараёни турлича кечади ҳамда турли шаклларни олади. Халқаро ҳуқуқ нормаларини яратишнинг ана шу шакллари халқаро ҳуқуқ манбалари деб аталади[[3]](#footnote-3).

БМТ Халқаро суди статути 38-моддасига кўра, Суд ўзига берилган низоли ишни халқаро ҳуқуқ асосида ҳал этишда манба сифатида а) халқаро конвенциялар; б) халқаро одатлар; в) умумий принциплар; г) суд қарорлари; д) олимларнинг доктриналаридан фойдаланади.

Ҳозирги замон халқаро ҳуқуқи манбаларининг тизими қуйидаги учта гуруҳга жамланган:

Биринчи гуруҳ — халқаро ҳуқуқнинг универсал манбалари:  
 Халқаро шартнома;  
 Халқаро одат.

Иккинчи гуруҳ — халқаро ҳуқуқнинг махсус манбалари, яъни халқаро  
ташкилотларнинг қарорлари.

Учинчи гуруҳ — халқаро ҳуқуқнинг қўшимча манбалари:  
Ҳуқуқнинг умумий принциплари;

Халқаро ташкилотларнинг резолюциялари *(йиғилишларида ёки* [*конференция*](https://qomus.info/encyclopedia/cat-k/konferentsiya-uz/)*ларида қабул қилинадиган*[*қарор*](https://qomus.info/encyclopedia/cat-q/qaror-uz/)*);*

Халқаро суд ва арбитражларнинг қарорлари.

Биринчи гуруҳ — **Халқаро ҳуқуқнинг универсал манбалари**

**Шартнома — халқаро ҳуқуқ манбаи.** *Шартнома* халқаро ҳуқуқ нормаларининг амалдаги ёзма шаклидир. Халқаро шартнома икки ёки ундан ортиқ халқаро ҳуқуқ субъектлари ўртасидаги битимдир. Халқаро шартнома мустақил давлатларнинг ихтиёрийлик ва суверен тенглик асосида келишилган иродаси ҳисобланади. 1969 йилдаги “Халқаро шартномалар ҳуқуқи тўғрисида”ги Вена конвенцияси ҳамда 1986 йилдаги “Давлатлар ва халқаро ташкилотлар ўртасидаги шартномалар ҳуқуқи тўғрисида”ги Вена Конвенциясининг 2-моддасига мувофиқ, **халқаро шартнома** — халқаро ҳуқуқ томонидан тартибга солинадиган давлатлар ва халқаро ҳуқуқнинг бошқа субъектлари ўртасидаги битимдир.

Шартнома халқаро ҳуқуқ субъектлари ўртасида улар учун юридик  
мажбурий бўлган қоидалар — уларнинг ўзаро ҳуқуқ ва мажбуриятларини  
белгилаш, ўзгартириш ёки бекор қилишга доир халқаро-ҳуқуқий нормаларни  
яратиш тўғрисидаги битимни нисбатан аниқ ва муайян шаклда ифода этади.  
Халқаро ҳуқуқ нормаларининг кўпчилиги шартномавий хусусиятга эгадир.

Давлат манфаатларини ифодаловчи ва ҳар қандай давлат қўшилиши учун очиқ бўлган универсал шартномалар муҳим ўрин тутади. Улар орасида БМТ Устави халқаро шартномалар ичида олий юридик кучга эга бўлиб, халқаро ҳуқуқнинг асосий манбаи сифатида алоҳида аҳамият касб этади.

**Одат — халқаро ҳуқуқ манбаи.** Одат БМТ Халқаро суди статутининг   
38-моддасида «ҳуқуқий норма сифатида қабул қилинган умумий амалиёт»нинг далили, деб белгиланган.

Бироқ, ҳар қандай халқаро одатларни ҳам ҳуқуқий норма сифатида қўллаш мумкин эмас. Бунинг учун ҳам одат қуйидаги **3 та** талабга жавоб бериши лозим:

1. халқаро одат нормалари узоқ вақт давомида қўлланилган бўлиши;

2. халқаро ҳуқуқ субъектлари томонидан тан олинган бўлиши;

3. ҳуқуқий мажбурийлиги тан олинган бўлиши.

Масалан, “Халқаро одат” деб даъво қилинаётган одат нормалари амалиётда судлар томонидан қўлланилган ҳолатлар мавжуд бўлса ёки давлатларнинг ташқи алоқаларида шунга ҳавола қилинган ҳолатлар мавжуд бўлса тан олинган ҳисобланади. Яна бир мисол, доимо давлатлар ўртасида халқаро алоқалар ўрнатилганда шартнома тузаётган давлатларнинг ваколатли вакиллари шартномани имзолашади. Бу ёзилмаган қоида, яъни одат эди. Кейинчалик янги қабул қилинган конвенцияларда томонлар ўртасида хужжатлар имзоланиши ва уни имзолаган шахс томонидан тақдим қилиниши каби жумлалар ўз аксини топди. Мазкур ҳолат одатнинг нормага айланишининг бир кўринишидир.

|  |
| --- |
| **ЁДДА ТУТИНГ !** |
| “Халқаро одат” деб даъво қилинаётган одат нормалари амалиётда судлар томонидан қўлланилган ҳолатлар мавжуд бўлса ёки давлатларнинг ташқи алоқаларида шунга ҳавола қилинган ҳолатлар мавжуд бўлса тан олинган ҳисобланади.  Доимо давлатлар ўртасида халқаро алоқалар ўрнатилганда шартнома тузаётган давлатларнинг ваколатли вакиллари шартномани имзолашади. Бу ёзилмаган қоида, яъни одат эди. Кейинчалик янги қабул қилинган конвенцияларда томонлар ўртасида хужжатлар имзоланиши ва уни имзолаган шахс томонидан тақдим қилиниши каби жумлалар ўз аксини топди *(Масалан, Кишинёв конвенцияси 11-модда 3-қисми)*. Мазкур ҳолат одатнинг нормага айланишининг бир кўринишидир. |

Халқаро ҳуқуқий одатдан халқаро ҳуқуқий одатийликни фарқлаш лозим. Одатийлик бу давлатларнинг юридик мажбурий кучга эга бўлмаган умумий амалиётидир. Масалан, халқаро такаллуф кўрсатиш нормалари, яъни давлат раҳбари ёки ҳукумат бошлиғини кутиб олиш тантанали маросими, очиқ денгизда кемаларнинг ўзаро мушакбозлиги ва х.к.

**SALINI КОМПАНИЯСИ (ИТАЛИЯ ФИРМАСИ) ВА МАРОККО ҚИРОЛЛИГИ**

**Кейис:** SALINI**[[4]](#footnote-4)** компанияси (Италия фирмаси) 1994 йилда Марокко Қироллигига йўл қурилиши яъни, трасса қуриш учун инвестиция киритади. Мамлакатдаги ноқулай об-ҳаво шароити ва баъзи техник сабабларга кўра йўл қурилиши юзасидан лойиҳани ўз вақтида якунлай олмайди. Ва иш кўрсатилган режадан (32 ой) 4 ойга кечикади (36 ойга чўзилади). Натижада Марокко Қироллиги мазкур лойиҳани мажбурий тугатиш чораларини кўради. Бундан норози бўлган SALINI компанияси (Италия фирмаси) 2000 йилда мазкур низо юзасидан Марокко қироллигига қарши Инвестицион низоларни ҳал этиш халқаро марказига(Вашингтон) ариза билан мурожаат қилади. Халқаро марказ томонидан SALINI компанияси (Италия фирмаси) иши юзасидан махсус трибунал ташкил этилади ва трибул мавжуд ҳужжатлар билан танишиб чиқиб, SALINI компаниясининг (Италия фирмаси) ҳақиқатдан ҳам инвестор эканлигини тан олади. Халқаро марказнинг инвесторни ҳақиқатдан ҳам инвестор ёки инвестор эмаслигини белгилаш юзасидан ўзининг махсус талаблари мавжуд бўлиб, ушбу ўринда халқаро марказ аввало “Давлатлар ва ажнабий шахслар ўртасидаги инвестицияга доир низоларни ҳал этиш тартиби тўғрисида”ги Конвенцияга[[5]](#footnote-5) (1965 йил 18 март, Вашингтон) асосланади. Конвенциянинг 25-моддаси биринчи қисмида Марказ инвестицион низолар билан боғлиқ масалаларни кўриш ваколатига эгалиги белгиланган. SALINI компанияси иши юзасидан Марказда ташкил этилган трибунал мазкур ишни кўриш давомида ўзини инвестор деб даъво қилаётган шахс томонидан мамлакатга киритилаётган манба(пул ва бошқа кўринишдаги) ҳақиқатда инвестиция деб тан олиш учун унинг муайян талабларга жавоб бериши лозимлигини келтиради ва ўзлари томонидан ишлаб чиқилган мазкур талабларни санаб ўтади.

**Биринчи талаб –** инвестор томонидан росмана чиқим бўлиши(мас: пул кўринишида, нарса кўринишида, ишчи кучи кўринишида, интелектуал мулк кўринишида ва х.к.).

**Иккинчи талаб –** таваккалчилик.

**Учинчи талаб –** ишнинг камида 2 йилдан кўроқ муддўатга бўлиши.

**Тўртинчи талаб –** ўша давлатнинг ривожланишига қўшган фойдаси ва ҳиссаси.

SALINI компанияси мазкур талабларга тўлиқ жавоб беради. Бироқ, Марокко Қироллиги томонидан мазкур лойиҳани мажбурий тугатилиши ноқонуний бўлганлигини асослаб бераолмайди. Натижада иш Марокко Қироллиги фойдасига ҳал бўлади.

Халқаро марказ трибунали томонидан инвесторни тан олиш бўйича ишлаб чиқилган юқоридаги **қўшимча тўртта талаб** амалиётда биринчиси эди. Мазкур талаб шунга ўхшаш кейинги халқаро ишларда халқаро одат сифатида фойдаланила бошланган.

**“ЎЗДОНМАХСУЛОТ” АЖ ВА ШВЕЙЦАРИЯНИНГ ROMAK S.A. КОМПАНИЯСИ**

Айнан мана шу тўртта талабнинг халқаро одат сифатида тан олиниши билан боғлиқ амалиёт 2006 йилда Ўзбекистоннинг “Ўздонмахсулот” АЖ ва Швейцариянинг ROMAK S.A[[6]](#footnote-6). компанияси ўртасидаги низода Парижнинг доимий арбитраж суди томонидан қўлланилган.

Ушбу ўринда Ўзбекистон Инвестицион низоларни ҳал этиш халқаро маркази (Вашингтон) томонидан SALINI компанияси ишини кўришда инвесторни тан олиш бўйича ишлаб чиқилган қўшимча тўртта талабни халқаро одат сифатида қўллашни сўрайди. ROMAK S.A. компанияси дастлаб Инвестицион низоларни ҳал этиш халқаро маркази (Вашингтон) ишнинг мазкур ишда Парижнинг доимий арбитраж суди томонидан манба сифатида фойдаланилишига эътироз билдиради. Кейинчалик агар манба сифатида фойдаланилса ҳам юқоридаги ўша тўртта талабга жавоб беришини маълум қилади. Парижнинг доимий арбитраж суди Инвестицион низоларни ҳал этиш халқаро маркази (Вашингтон) бошқа бўлганлиги билан унинг иши айнан инвестицион низолар билан боғлиқ иш бўлганлиги боис, уни ҳалқаро одат сифатида тан олинилишини ва ундан манба сифатида фойдаланилишини маълум қилади.

**Тўртта талаб бўйича тарафлар томонидан келтирилган важлар:**

**Ўзбекистон важлари:**

1. Ўзбекистон томони мазкур шартномани узоқ муддатли эмас, балки бирмарталик шартнома, шунинг учун тўртта талаблардан бири бўлган шартноманинг камида 2 йилдан кўпроқ муддатга тузилган бўлиши лозим деган талабга жавоб бермайди деб, таъкидлайди.
2. Мазкур ишда хеч қандай таваккалчилик асослари йўқ. Сабаби, шартнома “Ўздонмахсулот” АЖ билан трузилган. “Ўздонмахсулот” АЖ давлат назоратида бўлганлиги боис, бу ташкилот давлат томонидан кафолатган шунинг учун бу ерда ҳеч қандай хавф бўлиши мумкин эмас деб, таъкидлайди.
3. ROMAK S.A. мамлакат ривожига ҳеч қандай ҳисса қўшмаган. Сабаби, дон махсулоти бор йўғи 40 минг тонна бўлиб, бу ҳеч қандай бутун бошли мамлакат ривожига ҳисса қўшилган дейиш учун асос бўлаолмайди деб, таъкидлайди.

**ROMAK S.A. жавоблари:**

1. Бир марталик шартнома бўлганлиги билан махсулот бир неча босқичда йиллар давомида олиб келинган. Шунинг учун қисқа муддатли эмас деб, жавоб қилади.
2. Таваккалчиликка жавоб сифатида, биринчидан Ўзбекистонда инвестицион муҳит барқарор эмас, иккинчидан мамлакатда ички қонунчилик тез-тез ўзгариб туради. Шундай бир шароитда Ўзбекистон билан қилинган шартномани таваккалчилик деб баҳолайди.
3. “Ўздонмахсулот” АЖ билан ROMAK S.A. ўртасида шартнома имзоланган вақтда ROMAK S.A. Ўзбекистонга дон махсулоти етказиб берувчи ягона ташкилот бўлган. Ўша пайтлардаги мамлакатнинг иқтисодий аҳволи ва ўзида етиштирилган дон махсулотлари мамлакат ички эҳтиёжини қондираолмаслигини ҳисобга олганда, буни мамлакат ривожига ҳисса қўшиш деб баҳолаш мумкин дейди.

Натижада Парижнинг доимий арбитраж суди ROMAK S.A. компанияси томонидан келтирилган важларни инобатга олиб, компания даъвоси қаноатлантирилади. Компания мазкур ишда ютиб чиқади. Иш 2009 йилда иш якунланади. Шу билан юқоридаги 4 та талаб SALINI тести сифатида халқаро ҳуқуқ манбасига айланади.

ИККИНЧИ ГУРУҲ — **ХАЛҚАРО ҲУҚУҚНИНГ МАХСУС МАНБАЛАРИ**

**Халқаро ташкилотлар қарорлари – халқаро ҳуқуқ манбаи.**Халқаро ташкилотларнинг ҳуқуқ нормаларини яратиш ҳуқуқи уларни тузган  
давлатлар томонидан белгилаб қўйилади ва бу ҳақда халқаро ташкилот  
таъсис ҳужжатида қайд этилади. Унда халқаро ташкилот ваколатларининг  
умумий кўлами ва унинг юридик нормалар яратиш бўйича ҳуқуқлари аниқ  
баён этилади. Кўп томонлама халқаро ташкилотлар асосан ўз ваколатига кирувчи масалалар бўйича халқаро шартномалар тайёрлаш ва қабул қилиши билан ажралиб туради. Халқаро ташкилотларга аъзо давлатлар вакиллари ўртасидаги мунтазам алоқалар туфайли ташкилотда у ёки бу соҳада мавжуд эхтиёжларни тартибга солиш мақсадида ўзларининг қарорларини қабул қилади. Ушбу қарорлар бошқа ташкилотлар учун тавсиявий характерга эга бўлади.

УЧИНЧИ ГУРУҲ — **ХАЛҚАРО ҲУҚУҚНИНГ ҚЎШИМЧА МАНБАЛАРИ**

**Ҳуқуқнинг умумий принциплари — халқаро ҳуқуқ манбаи.**Ҳуқуқнинг умумий принциплари ҳар қандай ҳуқуқ тизимида амал  
қилаверадиган принциплардир. Уларнинг таркиби ҳақида олимлар томонидан ягона фикр шаклланмаган. Айрим ҳуқуқшунос олимларнинг фикрича, улар “қилмишига яраша жазо олиши керак” ёки “кейинги норма аввалгисини бекор қилади” каби юридик-техникавий қоидалардан иборат. Бошқа олимларнинг фикрича ҳуқуқнинг умумий принциплари қаторига адолатпарварлик, виждонийлик каби принципларни киритиш ўринли[[7]](#footnote-7).

**Халқаро ташкилотларнинг резолюциялари – халқаро ҳуқуқнинг манбаи.**

Кўпчилик ҳолларда халқаро ташкилотлар ўзларининг мажбурий юридик кучга эга бўлмаган резолюцияларида кейинчалик унинг иштирокчилари томонидан имзоланадиган шартномаларда акс этиши кўзда тутилган принциплар ва нормаларни белгилайди. Масалан, БМТ бош ассамблеясининг резолюциялари инсон ҳуқуқлари бўйича шартномалар мажмуини яратишда бош омил бўлди.

**Халқаро суд ва арбитражларнинг қарорлари - халқаро ҳуқуқнинг манбаи.**

Халқаро суд ва арбитражларнинг қарорлари низода ўзига нисбатан қарор чиқарилаётган томон учунгина мажбурий кучга эга бўлади. Аммо БМТ халқаро судининг қарорлари одатда янги нормаларни ишлаб чиқишда эътиборга олинади, судлар ва арбитражларнинг далил-исботлари эса кўп ҳолларда бундай низоларда томонларнинг позициясини асослаш учун ишлатилади.

Арбитражларнинг қарорлари томонлар учун мажбурий ҳисобланади ва унга нисбатан апеляция ёки бошқача усулларда шикоят берилмайди[[8]](#footnote-8).

**Тавсия этиладиган адабиётлар:**

Инсон ҳуқуқлари умумжаҳон декларацияси/ [https://constitution.uz/uz/ pages/humanrights](https://constitution.uz/uz/%20pages/humanrights).

БМТ Низоми/ nic.un.org/aroundworld/unics/common/documents/ publications/uncharter/charter\_Uzbek.pdf.

Саидов А.Х. Инсон ҳуқуқлари бўйича халқаро ҳуқуқ. Дарслик. - Т.: Konsauditinform-Nashr, 2006.

Мўминов А.Р., Тиллабоев М.А. Инсон ҳуқуқлари: дарслик. – Т.: Адолат, 2013.

Инсон ҳуқуқлари умумий назарияси: ИИВ тизимидаги таълим муассасалари тингловчи ва курсантлари, шунингдек ҳуқуқни муҳофаза этувчи органлар ходимлари учун дарслик. — Т., 2012.

Сулайманов О.Р., Суд ҳокимияти мустақиллигига оид халқаро стандартлар. Монография. – Тошкент. “Tafakkur qanoti” нашриёти. 2020.

Саидов А.Х. Международное право прав человека. - М.: 2002.

Юлдашева Г., Борсиева З., Гафурова Н. Права человека. Учебник. ТГЮУ. 2014.

Daniel Moeckli et al. International Human Rights Law. Oxford Univ. Press 2018.

A guide to African Human Rights System. 2016. [Эл. ресурс]: <https://www.corteidh.or.cr/tablas/31712.pdf>.

Inter-Americancourt on human rights, 2019**.** [Эл. ресурс]: <https://www.corteidh.or.cr/sitios/libros/todos/docs/ABCCorteIDH_2019_eng.pdf><https://echr.coe.int/Pages/home.aspx?p=home> – сайт Европейского суда по правам человека.

Мюллерсон Р.А. Права человека: идеи, нормы, реальность. – М., 1991.

Х.Т.Одилқориев, Б.Э.Очилов. Ҳозирги замон халқаро ҳуқуқи(Халқаро оммавий ҳуқуқ). Дарслик. – Тошкент: 2002.

Одилқориев Ҳ.Т., Ўзбекистон давлати ва жамияти инновацион ривожланишининг ҳуқуқий жиҳатлари/Ўқув қўлланма. – Т.: INNOVATSION RIVOJLANISH NASHRIYOTMATBAA UYI, 2019.

И.И.Лукашук, А.Х.Саидов. Ҳозирги замон халқаро ҳуқуқи назарияси асослари: Дарслик. – Тошкент: “Адолат”, 2006.

Суд ишини адолатли кўриб чиқишга оид халқаро стандартлар ва Ўзбекистон Республикаси Жиноят процесси// ҳуқуқшунослар учун амалий қўлланма. Халқаро юристлар комиссияси. Женева, 2011 йил.

Сулайманов О.Р., Суд ҳокимияти мустақиллигига оид халқаро стандартлар. Монография. – Тошкент. “Tafakkur qanoti” нашриёти. 2020. 16 - б.

Salini v Marocco- <https://www.italaw.com/sites/default/files/case-documents/ita0738.pdf>.

Давлатлар ва ажнабий шахслар ўртасидаги инвестицияга доир низоларни ҳал этиш тартиби тўғрисида Конвенция. 1965 йил 18 март, Вашингтон.

<https://www.italaw.com/sites/default/files/case-documents/ita0716.pdf>

1. Х.Т.Одилқориев, Б.Э.Очилов. Ҳозирги замон халқаро ҳуқуқи(Халқаро оммавий ҳуқуқ). Дарслик. – Тошкент: 2002. 18-б. [↑](#footnote-ref-1)
2. Одилқориев Ҳ.Т., Ўзбекистон давлати ва жамияти инновацион ривожланишининг ҳуқуқий жиҳатлари/Ўқув қўлланма. – Т.: INNOVATSION RIVOJLANISH NASHRIYOTMATBAA UYI, 2019. 150 - б. [↑](#footnote-ref-2)
3. И.И.Лукашук, А.Х.Саидов. Ҳозирги замон халқаро ҳуқуқи назарияси асослари: Дарслик. – Тошкент: “Адолат”, 2006. 53-б [↑](#footnote-ref-3)
4. Salini v Marocco- https://www.italaw.com/sites/default/files/case-documents/ita0738.pdf [↑](#footnote-ref-4)
5. Давлатлар ва ажнабий шахслар ўртасидаги инвестицияга доир низоларни ҳал этиш тартиби тўғрисида Конвенция. 1965 йил 18 март, Вашингтон. [↑](#footnote-ref-5)
6. <https://www.italaw.com/sites/default/files/case-documents/ita0716.pdf> [↑](#footnote-ref-6)
7. И.И.Лукашук, А.Х.Саидов. Ҳозирги замон халқаро ҳуқуқи назарияси асослари: Дарслик. – Тошкент: “Адолат”, 2006. 61-б [↑](#footnote-ref-7)
8. “Давлатлар ва ажнабий шахслар ўртасидаги инвестицияга доир низоларни ҳал этиш тартиби тўғрисида”ги Вашингтон Конвенцияси. 1965 йил 18 март. 53-модда. [↑](#footnote-ref-8)